FI Euroopan unionin virallinen lehti CE 84/929

(2004/C 84 E/1027)

KIRJALLINEN KYSYMYS E-1020/04

esittäjä(t): Cristiana Muscardini (UEN) komissiolle

(5. huhtikuuta 2004)

Aihe: Rautamarkkinoiden hälyttävä tilanne

Viime vuodeta asti jatkunut raudan huolestuttava hinnannousu on saanut vuonna 2004 suorastaan räjähdysmäiset mittasuhteet. Kyseinen tilanne koskettaa useita Pohjois-Italian yrityksiä (pienimuotoista toimintaa harjoittavia yrityksiä ja pk-yrityksiä). Teräksen, kuparin, alumiinin ja nikkelin hinnat ovat ennätysmäisen korkeat, ja nikkelin hinta on noussut 22 prosenttia ja teräksen 100 prosenttia. Tavarantoimittajat pystyvät takaaman hinta-arviot vain muutamaksi päiväksi, toisinaan ainoastaan vuorokaudeksi. Tilannetta pahentaa entisestään raaka-ainepula, ja tuotanto on tällä hetkellä aivan minimaalista kysyntään verrattuna. Suurimman uhan aiheuttavat Kiinan, Intian ja Venäjän markkinat, jotka ovat kaksinkertaistaneet tai jopa kolminkertaistaneet, kuten Kiinan tapauksessa, raudan tuonnin vuosina 1999—2003. Ennusteet ovat kaikkea muuta kuin huolta hälventäviä, sillä alan tarpeiden odotetaan kasvavan lähivuosina. Samaan aikaan Kiina on vähentänyt huomattavasti koksin vientiä, ja koksi taas on valimojen toiminnalle välttämätön aine. Tämä hälyttävä tilanne vaikeuttaa varsinkin autokorjaamojen, lankatuotteita vetämällä valmistavien laitosten, pienien metalliosien valmistajien, jousien valmistajien, sorvaamojen, rakennusliikkeiden ja sähkö- ja putkiasennuksia tekevien yritysten toimintaa.

— Onko komissio arvioinut edellä mainitun hälyttävän tilanteen seurauksia ja markkinoilla syntyviä vakavia ongelmia kaikkine työllisyydelle ja Euroopan unionin ja varsinkin Pohjois-Italian taloudelle aiheutuvine lukemattomine riskeineen?

— Jotta voidaan välttää edellä mainitut vakavat seuraukset, katsooko komissio, että on tarpeen harkita mahdollisuutta ottaa käyttöön kiintiöimistoimia?

— Mitä muita aloitteita komissio mahdollisesti aikoo ehdottaa, jotta voidaan välttää pahin vaihtoehto eli monien pienyritysten sulkeminen?

Erkki Liikasen komission puolesta antama vastaus

(23. huhtikuuta 2004)

Komissio seuraa erittäin tiiviisti teräksen ja värimetallien sekä niiden valmistuksessa tarvittavien raaka-aineiden maailmanmarkkinoiden kehitystä ja vaikutusta, joka Aasian alueen kasvavalla kysynnällä on mainittujen tuotteiden markkinoihin ja hintoihin unionin maissa. Tilanne koskettaa tällä hetkellä erityisesti rauta- ja metallialoja, joilla kaikkien tarvittavien panosraaka-aineiden, kuten rautaromun, koksin ja rautaseosten, hinnat ovat samanaikaisesti nousseet.

Yhteisö on tärkeä teräksen ja metallien tuottaja. Tällaisena aikana, jolle on ominaista kysynnän ja maailmanhintojen voimakas kasvu, kaikkien toimijoiden olisi tarkkaan mitoitettava hankintansa ja varastonsa, jotta niiden kasvava rahoitusvaikutus olisi yritystoiminnan kannalta mahdollisimman pieni. Metalliteollisuus on tämän väistämättömän tilanteen edessä, samoin kuin kaikki tuotantoketjuun kuuluvat ja tuotteiden jakelusta vastaavat toimijat. Pienyrityksillä on kuitenkin haittaa vähäisestä neuvottelukapasi-teetista suhteessa suurasiakkaisiin. Tältä kannalta on arvioitavissa, että yhteisön markkinoihin kohdistuu pikemmin voimakasta hintapainetta kuin raaka-aineiden saantiongelmia.

Tilanteen jatkuminen merkitsee selviä riskejä metalleja käyttäville pienyrityksille. Viime viikkoina on ollut nähtävissä Aasian kysynnän merkittävää laantumista, jolla on välitön vaikutus maailman hintatasoon. Vaikka tässä vaiheessa ei voida vetää johtopäätöksiä kehityksestä, suuntaa voidaan pitää rohkaisevana viestinä.

Komissio vakuuttaa arvoisalle parlamentin jäsenelle seuraavansa jatkossakin päättäväisesti ja mahdollisimman tiiviisti metallimarkkinoiden kehitystä ja aikovansa käyttää kaikkia keinojaan puuttuakseen sellaiseen epätasapainotilanteeseen, josta saattaa aiheutua todellista pulaa.